作者:葛長庚
標題:蘭陵王
內容:一溪碧。何處桃花流出。春光好，尋個□□，小小籃輿漫行適。蒼苔滿白石。澗底陰風凜慄。疑無路，幽壑琮琤，峽轉山回入林僻。千峰呈翠色。時亦有聲聲，樵唱漁笛。忽然一樹櫻桃白。又回頭一顧，掀髯一笑，詩情酒思正豪逸。虎蹄過新跡。冪冪。霧如織。見異草珍禽，問名不識。山靈勒駕雨來急。欲遊觀未已，僕言日夕。看來看去，似那裡，似少室。